**Povzetek revizijskega poročila *Pravilnost poslovanja Občine Jezersko v delu, ki se nanaša na dodeljevanje tekočih transferov***

Računsko sodišče je revidiralo *pravilnost poslovanja Občine Jezersko v delu, ki se nanaša na dodeljevanje tekočih transferov v letu 2012.* Cilj revizije je bil izrek mnenja o pravilnosti poslovanja občine v letu 2012 v delu, ki se nanaša na dodeljevanje tekočih transferov.

Računsko sodišče je o pravilnosti poslovanja Občine Jezersko v delu, ki se nanaša na dodeljevanje tekočih transferov v letu 2012, izreklo *negativno mnenje,* ker Občina Jezersko ni poslovala v skladu s predpisi v naslednjih primerih:

* javno naročilo storitev prevozov učencev je oddala po postopku s pogajanji brez predhodne objave, za uporabo katerega niso bili izpolnjeni predpisani pogoji (izplačanih je bilo 47.261 evrov);
* pred plačilom ni mogla v celoti preveriti višine obveznosti iz računov za stroške storitev v zavodih za odrasle;
* ni sprejela lokalnega programa za kulturo; prejemniku sredstev na področju kulture je z neposredno pogodbo dodelila sredstva v znesku 300 evrov, ne da bi prej izvedla javni razpis oziroma javni poziv;
* štirim izvajalcem športnih programov je dodelila sredstva v skupnem znesku 1.750 evrov, ne da bi prej izvedla javni razpis;
* prejemniku sredstev na področju turizma in štirim prejemnikom sredstev na različnih področjih je z neposredno pogodbo, dvema pa na podlagi vloge dodelila sredstva v skupnem znesku 7.111 evrov, ne da bi prej izvedla javni razpis;
* petim prejemnikom sredstev na različnih področjih je dodelila in nakazala sredstva v skupnem znesku 1.802 evra, ne da bi z njimi sklenila pogodbo o dodelitvi sredstev;
* ni izvajala celovitega nadzora nad poslovanjem javnega zavoda Osnovna šola Matije Valjavca Preddvor;
* sredstev splošne proračunske rezervacije ob porabi ni razporedila v finančni načrt občine.

Računsko sodišče je Občini Jezersko podalo *priporočilo* za izboljšanje poslovanja, *odzivnega poročila* pa ni zahtevalo, ker so bile že med revizijskim postopkom, kjer je bilo mogoče, odpravljene razkrite nepravilnosti oziroma sprejeti ustrezni popravljalni ukrepi.

Ljubljana, 17. decembra 2014